
	EUROOPAN YHTEISÖJEN KOMISSIO


Bryssel 21.11.2008

KOM(2008) 783 lopullinen
 
Ehdotus:

NEUVOSTON PÄÄTÖS

Euroopan yhteisön kannasta Tiranassa 11 päivänä joulukuuta 2008 järjestettävässä energiayhteisön ministerineuvostossa
(komission esittämä)

PERUSTELUT

Energiayhteisön ministerineuvosto kokoontuu Tiranassa, Albaniassa 11. joulukuuta 2008. Jotta Euroopan yhteisö voi osallistua keskeisten päätösten tekemiseen, on tarpeen vahvistaa Euroopan yhteisön kanta perustamissopimuksen 300 artiklan nojalla sekä energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen säännösten mukaisesti.

Ehdotus neuvoston päätökseksi kattaa kaikki jäljempänä mainitut esityslistan kohdat, joihin odotetaan ministerineuvoston päätöstä. Myös muut esityslistan kohdat on mainittu tiedoksi jäljempänä. 

1.
Päätettävät asiat

1.1.
Koordinoidun huutokauppatoimiston sijainti

Rajat ylittävästä kapasiteetinjaosta ja ylikuormituksen hallinnasta vastaavan koordinoidun huutokauppatoimiston perustamista varten tehdyt valmistelut ovat jo pitkällä. Hankkeen taakse on saatu riittävä määrä alueen sähkönsiirtoverkko-operaattoreita ja energia-alan sääntelyviranomaisia. Ne ovat ilmaisseet, että toimiston sijaintia koskevat poliittiset suuntaviivat helpottaisivat prosessin etenemistä ja mahdollistaisivat toimiston käytännön perustamisen vuosina 2009–2010. Sopimuspuolista sekä Kroatia että Serbia ovat ilmaisseet kiinnostuksensa koordinoidun huutokauppatoimiston isäntämaaksi. Komissio kannattaa yksimielistä päätöstä laajemman hyväksynnän ja tuen saaneesta sijainnista. 

1.2.
Menettelyasiakirja, joka koskee toimitusvarmuuden koordinointiryhmän perustamista, rakennetta ja toimintaa

Edellisessä ministerineuvoston kokouksessa kesäkuussa 2008 päätettyjen poliittisen suuntaviivojen myötä ministerineuvoston odotetaan päättävän toimitusvarmuuden koordinointiryhmän perustamisesta, jonka toiminta perustuu vapaaehtoiseen yhteistyöhön sopimuspuolten välillä (ei päätösvaltaa). Ryhmän toiminta-ala kattaisi sekä sähkön että kaasun. Tarpeettomien kulujen välttämiseksi ja synergian varmistamiseksi ryhmä tapaisi kerran vuodessa pysyvän korkean tason ryhmän kokouksen yhteydessä. Lisäksi se voisi pitää yhteisiä erityisistuntoja EU:n kaasualan koordinointiryhmän kanssa. Jos kyseessä on välitön uhka, yksittäinen sopimuspuoli voisi pyytää puheenjohtajaa kutsumaan koolle erityiskokouksen. Teollisuuden sidosryhmien ja asiaankuuluvien kuluttajajärjestöjen osallistuminen on suunnitteilla.

1.3.
Päätös energiayhteisön perustamissopimuksen tiettyjen säännösten laajentamisesta öljyalalle ja vuosittaisen öljyfoorumin perustamisesta 

Ministerineuvosto laajentaa energiayhteisön perustamissopimuksen soveltamisalaa öljyalalle (raakaöljy, öljytuotteet ja öljyinfrastruktuuri). Ehdotettu teksti heijastaa maltillista ja asteittaista lähestymistapaa. Öljyalalta soveltamisalan ulkopuolelle jätetään ne perustamissopimuksen artiklat, joiden soveltaminen alalla katsotaan vaikeaksi, ainakin alkuvaiheessa. Näitä ovat keskinäistä avunantoa koskevat säännökset, energia-alan ulkomaankauppapolitiikka ja tekniset standardit. Siinä ei myöskään vielä määritellä luetteloa EU:n säännöksistä, mutta todetaan, että tällainen luettelo ja soveltamisaikataulu olisi laadittava kesäkuuhun 2010 mennessä. Sen avulla voidaan tarkastella riittävästi kysymystä öljyvarastoista. Tarpeen vaatiessa tähän voidaan käyttää tutkimusta, joka voidaan tehdä vuonna 2009. Lisäksi päätös mahdollistaa öljyfoorumin perustamisen, jota useat alueen jäsenvaltiot ja maat ovat pyytäneet. Öljyfoorumin ensimmäinen tapaaminen olisi mahdollista pitää vuoden 2009 toisella puoliskolla. 

2.
Muut asiat

2.1.
Ilman keskustelua hyväksyttävät kohdat

Komissio hyväksyy pysyvän korkean tason ryhmän kahden edellisen kokouksen päätelmät ja vuosittaisen toimintakertomuksen, jotka osoitetaan parlamenteille energiayhteisön perustamissopimuksen 52 artiklan mukaisesti.

Komissio panee myös merkille seuraavat kertomukset:

· Energiayhteisön työohjelman täytäntöönpanoa koskeva kertomus vuodelta 2008 

· Alustava kertomus energiayhteisön talousarvion toteuttamisesta 1.1.2008–31.12.2008 

· Kertomus yleisesti sovellettavien standardien täytäntöönpanosta.

2.2.
Perustamissopimuksen täytäntöönpano

Komissio ottaa kertomuksen huomioon. Komissio antaa myönteisen arvion siitä huomattavasta edistymisestä, jota valtaosa sopimuspuolista on saavuttanut tänä vuonna, mutta muistuttaa, että oikeudellisia puitteita on tarpeen täydentää johdetun oikeuden säädöksillä ja täytäntöönpanolainsäädännöllä. Lisäksi komissio korostaa, että investointeja tukevat sääntelypuitteet ja neuvotteluratkaisujen nopea löytyminen investoijia koskevissa riita-asioissa ovat tärkeitä. 

2.3.
Sosiaalinen ulottuvuus 

Komissio ottaa kertomuksen huomioon, etenkin mitä tulee 18. ja 19. marraskuuta 2008 pidetyn sosiaalifoorumin tuloksiin, ja tukee edelleen sopimuspuolten sosiaalisten toimintasuunnitelmien laatimisen etenemistä.

2.4.
Energiatehokkuus

Komissio panee merkille energiatehokkuutta käsittelevän työryhmän puheenjohtajan väliraportin ja sen, että lopullinen raportti suosituksineen on odotettavissa seuraavassa ministerineuvoston kokouksessa kesäkuussa 2009. 

Ehdotus:

NEUVOSTON PÄÄTÖS

Euroopan yhteisön kannasta Tiranassa 11 päivänä joulukuuta 2008 järjestettävässä energiayhteisön ministerineuvostossa

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan,

ottaa huomioon energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY ja erityisesti sen 4 ja 5 artiklan,

ottaa huomioon komission ehdotuksen,

ON PÄÄTTÄNYT SEURAAVAA: 

Ainoa artikla

Yhteisön kanta perustamissopimuksen 300 artiklan 2 kohdan toisen alakohdan soveltamisalaan kuuluviin asioihin Tiranassa 11 päivänä joulukuuta 2008 pidettävässä energiayhteisön ministerineuvoston kokouksessa esitetään tämän päätöksen liitteessä.

Tehty Brysselissä [...]


Neuvoston puolesta


Puheenjohtaja



LIITE

Euroopan yhteisön kanta

· Euroopan yhteisö kannattaa sellaisen koordinoidun huutokauppatoimiston perustamista, joka vastaa rajat ylittävästä kapasiteetinjaosta ja ylikuormituksen hallinnasta sähköalalla. Toimiston sijoittamisesta Euroopan yhteisö kannattaa yksimielisesti saavutettua päätöstä sillä edellytyksellä, että toimiston sijainti on sopimuspuolten ja toimiston perustamiseen osallistuvien jäsenvaltioiden laajalti hyväksymä.

· Euroopan yhteisö hyväksyy menettelyasiakirjan, joka koskee sähkön ja kaasun toimitusvarmuuden koordinointiryhmän perustamista, rakennetta ja toimintaa. 

· Euroopan yhteisö hyväksyy päätöksen tekemisen energiayhteisön perustamissopimuksen tiettyjen säännösten laajentamisesta öljyalalle ja vuosittaisen öljyfoorumin perustamisesta.

· Euroopan yhteisö hyväksyy sopimuspuolten ensisijaisia infrastruktuurihankkeita koskevan päivitetyn luettelon käyttöönoton. 

